# Pinochio par anpezan/Capitolo 2

../Capitolo 3 IncludiIntestazione 10 settembre 2014 25% Da definire
Pinochio par anpezan Carlo Collodi 1883 CC BY-SA 3.0 GFDL Indice:Pinochio.djvu //it.wikisource.org/w/index.php?title=Pinochio_par_anpezan/Capitolo_2&oldid=- 20140915152014 //it.wikisource.org/w/index.php?title=Pinochio_par_anpezan/Capitolo_2&oldid=- 20140915152014
Capitolo 2
Babo Ciarieja el i dà el toco de len al sò amigo Bepeto, che el lo dore par fei su un bel buratin che l sepe balà, dorà ra sciabela e fei i soute mortai
In chera i à petà sun porta.
- Vienì inze – l à dito el marangon, zenza ‘sì adora a leà su.
L é vienù inze inze botega un veceto sbalzin, che l aea gnon Bepeto, ma ra famea là dintorno, se ra vorea che l s inbestiasse, ra ciamaa col soragnon de Polentina, par via dei ciaei pestize, ‘sai che i someaa propio na bela polentina.
Bepeto l ea un gran parmolos. Ocio a i dì Polentina! El se stizaa direto e pò no se ‘sia pi adora a l fei stà un bon. - Bondì Babo Tone – l à dito Bepeto – Ce fejeo là ‘sobas? - I insegno l Abezé a ra formies. - Bon pro. - Ci v alo menà ca, Bepeto? - Ra mè janbes. Aé da saé, Babo Tone, che son vienù da vos a ve damandà un piazer. - Son ca par ve dà na man – l à dito el marangon, fin che el leaa su insenoon. - Ancuoi bonora ei abù na bela pensada. - Dijeme pura. - M ei pensà de fei un buratin de len, ma un gran bel buratin, che l sepe balà, dorà ra sciabela e fei i soute mortai. Co sto buratin vorarae ‘sirà l mondo, par me guadagnà un toco de pan e un goto de vin: ce ve salo? - Brao Polentina! – r à craià ra solita ojeta, che no se capìa da agnoche ra vienisse fora.
A se sentì ciamà Polentina, Bepeto l é deentà ros come l fo, el s à voltà ves el marangon e l i à dito duto stizà: - Parcé me ofendeo? - Ci ve ofendelo? - M aé ciamà Polentina!… - Nò, no son stà ió. - Alora sarei stà ió! Ió digo che sé stà vos. - Nò! - Aì! - Nò! - Aì!
Senpre pi scioudade su, i s à ciapà inze, i s à sgrinfà e i s à becotà. Na ota fenì, Babo Tone el s à ciatà inze man i ciaei ‘sai de Bepeto, e Bepeto el s à inacorto da aé inze bocia i ciaei bije del marangon. - Rendéme i mè ciaei – l à craià Babo Tone. - Vos rendéme i miei, e son paze e pagade. Dapò de s aé rendù i ciaei, chi doi veciote i s à dà ra man e i s à inprometù de restà amighe par duta ra vita. - Donca, Bepeto – l à dito l marangon canche i s à cordà via – ce piazer voreo che ve feje? - Vorarae un toco de len par fei el buratin, me l dajeo? Babo Tone, duto beato, l é ‘sù alolo a tuoi sul banco chel stizo che el l aea tanto spasemà. In chera che l i lo dajea al sò amigo, el len el s à moesc, l i é scanpà fora de man e l é ‘sù a petà un colpazo inze ra schenela scaderles de chel por Bepeto. - Ah Tone, aeo sto zanco ca canche dajé via algo del vosc? M aé deboto inzotì!… - Ve ‘suro che no son stà ió! - Aì, aì, alora sarei stà ió!… - L é duto colpa de sto len … - Sei ben che l é colpa del len, ma sé stà vos a me l tirà inze par ra scheneles! - Ió no v ei tirà nuia! - Boujion! - Bepeto, no me ofendede, sedenò ve ciamo Polentina!… - Musc! - Polentina! - Musciato! - Polentina! - Burto scimioto! - Polentina! Canche l s à sentù ciamà Polentina par ra terza ota, Bepeto el no n à pi vedù, l é soutà sora l marangon e i s à dà un fraco de legnades.
Canche i à lascià de se petà fora, Tone el s à ciatà doa varseles de pi sul nas, e chel outro doi botoi de manco sul crojato. Paze e pagade, i s à dà ra man e i s à inprometù de restà boi amighe par duta ra vita. Bepeto el s à tolesc su el toco de len, l i à dito gramarzé a Tone e l sin è ‘sù a ciasa, meso zoto.